Curnuvàglia

Miranduléś C'l artìcul chè 'l è scrit in Miranduléś Bandéra e stéma dla Curnuvàglia La Curnuvàglia (in rós) La Curnuvàglia da 'l élt Panuràma 'd Zennor La Curnuvàglia (Cornwall in ingléś, a s lèś [ˈkɔːnwɔːl] o [ˈkɔːnwəl], Kernow in còrnig, a s lèś [ˈkɛɹnɔʊ]) l'è na cuntèa ingléśa ch'la s cata in dl'umònima penìśula dla Gran Bretàggna, in dal sud-òvest dal paéś, sénsa però la cuntèa dal Devon e 'd bòna part ad qvéla dal Somerset. Esénd una dal siē nasiòṅ sèltichi, in dla regiòṅ a s dascór, ólt'r a 'l ingléś, anc na léngua imparentàda c'n al Galéś e c'n al Brètun, al Còrnig (Kernowek, Cornish in ingléś). Al sò sènt'r aministratìṿ 'l è Truro, na sitadìna più pìcula 'd Miràndla, méntar la sò capitàla stòrica l'è Bodmin ch'la n fà sù gnanc gl'abitànt ad Cuncòrdia. Cuntànd anc gl'ìśuli Scilly, ch'i s càtan a 45 km da la còsta, la Curnuvàglia la riva a 3.563 km² e la mùcia sù sincsènt-trentamìla abitànt a 'l incìrca. La regiòṅ, divìśa in siē circuscrisiòṅ (Penwith, Kerrier, Carrick, Restormel, Caradon e Curnuvàglia setentriunàla), e in n'autorità unìda (ìśuli Scilly), l'è la più pòvra dal Régn Unî. La sò ecunumìa la pōl cuntàr su 'l turìśum e la pésca. Al sò clima 'l è 'l più cald dla Gran Bretàggna, a s và in mèdia da i òt grâd d'l Invér'n a i daśnóṿ dl'Istâ, ma a gh'è anc un muć ad vènt. Al sò mòt, in Còrnig, 'l è Onen hag oll ch'a vōl dir Òṅ e Tut. Fra i persunàǵ ligâ a la Curnuvàglia a 'rcurdém al baterìsta di Fleetwood Mac, Mick Fleetwood e l'atōra Kristin Scott Thomas. Dòp al referéndum dal 23 ad Śugn su la Brexit, in du la Curnuvàglia l'à vutâ c'n al 56,52% par dastacàr al Régn Unî da l'Ugnòṅ Européa, al cap dal cunsìli dla Curnuvàglia John Pollard 'l à fat 'n apèl par cuntinuàr a ciapàr listés i bèsi ch'la gh dava l'UE in ajùt, a s dascór ad ssanta migliòṅ ad sterlìni 'l an, e ad far in manéra ch'in di negusiâ a s téggna in a mènt ch'a gh'è da cuntinuàr a prutéś'r-la cumpàgn a prima[1]. Culegamènt estéran (EN) Al sit dal sò cunsìli Nòti ↑ La Curnuvàglia la vōta p'r al Brexit ma pò la s lamènta ch'la vōl cuntinuàr a ciapàr i fónd dl'UE Indipendent, 25 ad Śugn dal 2016